Nyomozás indult a 2-es metró hajnali balesete miatt
Az Örs vezér tere és a Deák tér között az utasokat pótlóbuszok szállították üzemkezdéstől.
Két szolgálati vonat összeütközött a 2-es metró vonalán szerdán kora hajnalban, emiatt nem jártak a szerelvények az Örs vezér tere és a Deák tér között – közölte a BKV Zrt. az MTI-vel. A Budapesti Rendőr-főkapitányság (BRFK) a honlapján tudatta, hogy nyomozás indult az Astoria és a Blaha Lujza tér között szerda hajnalban, 2 órakor történt metróbaleset miatt, amelyben egy ember könnyű sérülést szenvedett. A baleset körülményeinek és a személyi felelősség tisztázása érdekében a BRFK vasúti közlekedés veszélyeztetése miatt indított nyomozást, és két embert előállított – tették hozzá. A BKV Zrt. korábban azt közölte, hogy a balesetben a szolgálati vonatok összekoccantak és a pótkocsik kisiklottak. Ők azt írták, hogy senki sem sérült meg a koccanásban. Nem sokkal 10 óra után a forgalom azóta elindult a vonalon.